《送赵立道赴阙仍试春官即事感兴因成五十韵》
宋代·严羽

嗣圣中天日，遗氓忆汉时。一王新盛礼，万国贺重熙。

官爵沾寰宇，光明冠本支。穷冬辞老母，吉日赴京师。

祖席明斜照，寒江结暮澌。停杯愁把袂，立马语临期。

草动春前色，梅繁雪后枝。湖山饶逸兴，士友重游嬉。

菱唱工迷客，荷舟稳放维。土风珍缟带，吴馔熟莼丝。

塔寺开金碧，楼台漾淼瀰。云连句践国，江动伍员祠。

阊阖春朝早，觚棱霁景迟。柳迎仙仗软，花簇御楼攲。

苜蓿来宛马，樱桃荐寝帷。周家千岁历，汉殿万年卮。

驻跸山川远，櫜弓岁月移。天俄忧杞国，日再仰咸池。

弓剑群臣泪，园陵故国悲。乾坤开帝统，雨露豁宸私。

蜂虿何为尔，豺狼欲问谁。箭流元帅幕，城立叛营旗。

国体存矜恤，皇猷务远绥。且从鹰一饱，自待虎双疲。

复说京西乱，愁连蜀道危。仓皇分队伍，指点护藩篱。

狙诈终劳驭，游魂不足羁。几年腥战血，今日痛疮痍。

宗社神灵在，邦家德泽遗。会闻淝水捷，可复雁门踦。

草诏词头切，蒲轮礼意卑。贤良多选拔，社稷在扶持。

举动新群目，经纶伫一夔。长沙何遽往，郑卜竟堪疑。

莫以朝廷重，翻令盗窃窥。稍惩鹰隼击，庶使凤凰仪。

薪胆方无倦，舆图正入披。王孙思报国，天府待忠词。

世道多为忌，波流幸勿随。从容陈古昔，感慨论边陲。

仕进虽云始，平生见在兹。青毡今可复，彩服更相宜。

漂泊微躯老，蹉跎困翮垂。黻材元自逸，正论竟焉裨。

误赏骚人作，深惭国士知。叫阍时已晚，鸣剑志空驰。

郁郁驱流俗，悠悠叹乱离。羊裘终隐去，渔钓复何之。

出处从今隔，飞腾不可追。济时须俊杰，愿睹中兴期。

作者简介：严羽，南宋诗论家、诗人。字丹丘，一字仪卿，自号沧浪逋客，世称严沧浪。邵武莒溪（今福建省邵武市莒溪）人。生卒年不详，据其诗推知主要生活于理宗在位期间，至度宗即位时仍在世。一生未曾出仕，大半隐居在家乡，与同宗严仁、严参齐名，号“三严”；又与严肃、严参等8人，号“九严”。严羽论诗推重汉魏盛唐、号召学古，所著《沧浪诗话》名重于世，被誉为宋、元、明、清四朝诗话第一人。